Bétera ofereix formació i ocupació als seus veïns i veïnes amb el seu Taller d'Ocupació Bétera V
22 de febrer de 2023

L'Alcaldessa i la regidora d'Ocupació han donat hui la benvinguda als 30 beterenses recentment contractats en aquest Taller.

Aquest programa permet millorar la qualificació formativa i l'ocupabilitat dels alumnes.

L'Ajuntament de Bétera, a través de la regidoria d'Ocupació, continua treballant per a oferir oportunitats formatives i laborals als veïns i veïnes del municipi. Per això, ha posat en marxa un nou Taller d'Ocupació Bétera V que suposa la contractació de 30 beterans i beteranes durant 12 mesos. Un Taller que se suma a l'iniciat al novembre per 20 dones del municipi que cursen una formació dual en el projecte Taller d'Ocupació de Dones “Les Alfàbegues”.

En aquest sentit, l'Alcaldessa de Bétera, Elia Verdevío, ha assenyalat que “continuem apostant per aquesta mena de formació mitjançant la qual els participants tindran l'oportunitat d'adquirir un certificat de professionalitat mentre treballen a l'Ajuntament i ens ajuden a millorar els diferents serveis d'atenció ciutadana”.

En total 50 veïns i veïnes han sigut emprats en aquests Tallers en els últims mesos que a més de millorar la seua qualificació formativa i l'ocupabilitat suposen cotitzar a la Seguretat Social així com generar la consegüent prestació per desocupació.

Taller d'Ocupació Bétera V

Hui l'Alcaldessa de Bétera, Elia Verdevío, i la regidora d'Ocupació, Mónica Martín, han donat la benvinguda als 30 veïns i veïnes que recentment s'han incorporat al Taller d'Ocupació Bétera V.

Els Tallers d'Ocupació es configuren com un programa mixt de formació i ocupació, promogut per l'Ajuntament en col·laboració amb el Labora, en el qual participen 30 alumnes-treballadors distribuïts en 3 grups de 10 persones a fi de cursar els tres certificats de professionalitat de la branca agrària, d'administració i gestió i d'arts gràfiques.

Tal com ha comentat la regidora d'Ocupació, Mónica Martín, “és una oportunitat per a adquirir formació i accedir al món laboral de nou, a més de ser un any de formació remunerada”. Al seu torn, també ha volgut desitjar-los sort “estic convençuda que serà un any molt productiu ja que esteu en les millors mans. Espere que pugueu finalitzar el curs amb molt bons resultats”.

A més aquest Taller, que conta per al seu desenvolupament amb una subvenció del Labora per un import total de 724.075,20€, comporta una part de treball efectiu a manera de pràctiques que permetrà a l'alumnat desenvolupar els coneixements apresos. Pel que durant l'any, els participants podran exercir funcions pròpies als seus certificats i executar treballs en les zones enjardinades del municipi, en diferents departaments municipals així com participar en el disseny gràfic de les diferents campanyes impulsades per l'Ajuntament.

“Sens dubte, una experiència real de treball que els serà molt útil i profitosa en el moment d'enfrontar-se al món laboral”, ha manifestat Elia Verdevío durant la benvinguda.